रुपन्देही सुपर लिग : सैनामैना डिभिजन ‘ए’मा
भैरहवास्थित सिद्धार्थ रंगशालामा जारी नेपाल टेलिकम रुपन्देही सुपर लिग क्रिकेट प्रतियोगिता अन्तर्गत आइतरबार भएको डिभिजन (बी)को खेलमा सैनामैना क्रिकेट क्लबले प्रोफेसनल मास्टर्स ११ लाई ७ विकेटले पराजित गरेको छ । जितसँगै सैनामैना डिभिजन (ए)मा प्रवेश गरेको छ ।
तिलोत्तमा — भैरहवास्थित सिद्धार्थ रंगशालामा जारी नेपाल टेलिकम रुपन्देही सुपर लिग क्रिकेट प्रतियोगिता अन्तर्गत आइतरबार भएको डिभिजन (बी)को खेलमा सैनामैना क्रिकेट क्लबले प्रोफेसनल मास्टर्स ११ लाई ७ विकेटले पराजित गरेको छ । जितसँगै सैनामैना डिभिजन (ए)मा प्रवेश गरेको छ ।टस जितेर ब्याटिङमा आएको प्रोफेसनलले निर्धारित ४३ ओभरको खेलमा २९.२ ओभरमा अलआउट हुँदै ९१ रन मात्रै बनायो । उसका लागि सुजन मकाजुले २८ र अमर रसाइलीले २४ रन बनाए । बलिङका सैनामैनाका उदय पन्तले ९ ओभरमा १ मेडन राख्दै २५ रन खर्चेर ५ विकेट लिए । यस्तै, विशाल भुसालले २ विकेट लिए ।जवाफी ब्याटिङ गरेको सैनामैनाले १९ ओभर ४ बलमा ३ विकेट क्षतिमा ९२ रन बनाउँदै लक्ष्य भेटाएको थियो । उसका लागि सरोज पौडेलले नटआउट ४१, अंकित परियारले १६ रन बनाए । बलिङमा प्रोफेसनलका अनिल जैसवारले २ र जितेन्द्र साहनीकाले १ विकेट लिए । उदय पन्त म्यान अफ द म्याच घोषित भई पुरस्कृत भए । सोमबार शंकरनगर क्रिकेट क्लब र ज्ञानोदय क्रिकेट क्लबबीच प्रतिस्पर्धा हुने आयोजक संस्था रुपन्देही क्रिकेट संघका अध्यक्ष प्रशान्तविक्रम मल्लले बताए ।प्रतियोगिताको विजेता टिमले ८० हजार र ट्रफी तथा उपविजेताले ४० हजार रुपैयाँ र ट्रफी प्राप्त गर्नेछन् । यस्तै, म्यान अफ द सिरिजलाई १५ हजार, बेस्ट ब्याट्सम्यान, बेष्ट बलर र उदयीमान खेलाडीलाई ५/५ हजार तथा प्रत्येक दिनको म्यान अफ द म्याचलाई १ हजार रुपैयाँ प्रदान गरिने छ । 